CELEX: 32017D0319
Language: sk
Date: 2017-02-21 00:00:00
Title: Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

24.2.2017   
            
            
               SK
            
            
               Úradný vestník Európskej únie
            
            
               L 47/7
            
         VYKONÁVACIE ROZHODNUTIE RADY (EÚ) 2017/319
   z 21. februára 2017,
   ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395,
   so zreteľom na návrh Európskej komisie,
   keďže:
   
               (1)
            
            
               Podľa článku 285 smernice 2006/112/ES členské štáty, ktoré nevyužili možnosť stanovenú v článku 14 druhej smernice Rady 67/228/EHS (2), môžu oslobodiť od dane z pridanej hodnoty (ďalej len „DPH“) zdaniteľné osoby, ktorých ročný obrat nepresahuje 5 000 EUR alebo ekvivalent tejto sumy v národnej mene. Môžu takisto udeliť odstupňované daňové výhody zdaniteľným osobám, ktorých ročný obrat presahuje strop, ktorý určili na uplatnenie oslobodenia od dane.
            
         
               (2)
            
            
               Vykonávacím rozhodnutím Rady 2013/677/EÚ (3) sa Luxembursku ako opatrenie odchyľujúce sa od článku 285 smernice 2006/112/ES (ďalej len „odchyľujúce sa opatrenie“) povolilo do 31. decembra 2016 oslobodiť od DPH zdaniteľné osoby s ročným obratom nepresahujúcim 25 000 EUR.
            
         
               (3)
            
            
               Luxembursko požiadalo listom, ktorý Komisia zaevidovala 26. septembra 2016, o povolenie predĺžiť platnosť odchyľujúceho sa opatrenia od 1. januára 2017 a zároveň zvýšiť strop z 25 000 EUR na 30 000 EUR.
            
         
               (4)
            
            
               Komisia o žiadosti Luxemburska informovala ostatné členské štáty listami zo 4. októbra 2016. Listom z 5. októbra 2016 Komisia oznámila Luxembursku, že má všetky informácie potrebné na posúdenie danej žiadosti.
            
         
               (5)
            
            
               Podľa informácií, ktoré poskytlo Luxembursko, by odchyľujúce sa opatrenie potenciálne mohlo na zníženie svojich povinností súvisiacich s DPH uvedených v kapitolách 2 až 6 hlavy XI smernice 2006/112/ES využiť 970 ďalších zdaniteľných osôb. Takisto by sa znížilo zaťaženie finančnej správy súvisiace s povinnosťou vyberať dane a kontrolovať veľmi malé podniky.
            
         
               (6)
            
            
               Vzhľadom na to, že odchyľujúce sa opatrenie povedie k obmedzeniu povinností malých podnikov súvisiacich s DPH, ktoré si budú aj naďalej môcť zvoliť bežnú úpravu platby DPH v súlade s článkom 290 smernice 2006/112/ES, Luxembursku by sa malo povoliť uplatňovať zvýšený strop do 31. decembra 2019.
            
         
               (7)
            
            
               Odchýlky sa zvyčajne udeľujú na obmedzený čas s cieľom umožniť posúdenie, či sú primerané a účinné. Okrem toho, keďže články 281 až 294 smernice 2006/112/ES, ktoré sa týkajú osobitnej úpravy pre malé podniky, podliehajú preskúmaniu, je možné, že smernica, ktorou sa menia uvedené ustanovenia, nadobudne účinnosť pred 31. decembrom 2019. Odchyľujúce sa opatrenie by preto malo byť časovo obmedzené a sprevádzané doložkou o ukončení platnosti.
            
         
               (8)
            
            
               S cieľom zabezpečiť, že ciele sledované odchyľujúcim sa opatrením, najmä zamedzenie rušivých účinkov a zaistenie rovnakých podmienok sú splnené, je vhodné, aby sa toto rozhodnutie uplatňovalo od 1. januára 2017. Zaistením retroaktívneho uplatňovania odchyľujúceho sa opatrenia sa rešpektujú legitímne očakávania dotknutých osôb, pretože toto odchyľujúce sa opatrenie nezasahuje do práv a povinností hospodárskych subjektov alebo jednotlivcov.
            
         
               (9)
            
            
               Podľa informácií, ktoré poskytlo Luxembursko, bude mať vyšší strop zanedbateľný vplyv na celkovú sumu príjmu plynúceho z dane vybranej v štádiu konečnej spotreby.
            
         
               (10)
            
            
               Odchyľujúce sa opatrenie je v súlade s cieľmi oznámenia Komisie „Najskôr myslieť v malom“ – Iniciatíva „Small Business Act“ pre Európu z 25. júna 2008.
            
         
               (11)
            
            
               Odchyľujúce sa opatrenie nemá žiadny vplyv na vlastné zdroje Únie pochádzajúce z DPH, pretože Luxembursko vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (4).
            
         
               (12)
            
            
               Vykonávacie rozhodnutie 2013/677/EÚ by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Články 1 a 2 vykonávacieho rozhodnutia 2013/677/EÚ sa nahrádzajú takto:
   
      „Článok 1
      Odchylne od článku 285 smernice 2006/112/ES sa Luxembursku povoľuje oslobodiť od DPH zdaniteľné osoby, ktorých ročný obrat nepresahuje 30 000 EUR.
      Článok 2
      Toto rozhodnutie nadobúda účinnosť dňom jeho oznámenia.
      Toto rozhodnutie sa uplatňuje od 1. januára 2017 do 31. decembra 2019 alebo do nadobudnutia účinnosti smernice, ktorou sa menia články 281 až 294 smernice 2006/112/ES, ktoré sa týkajú osobitnej úpravy pre malé podniky, podľa toho, čo nastane skôr.“.
   
   Článok 2
   Toto rozhodnutie je určené Luxemburskému veľkovojvodstvu.
   
      V Bruseli 21. februára 2017
      
         
            Za Radu
         
         
            predseda
         
         E. SCICLUNA
      
   
   
      (1)  Ú. v. EÚ L 347, 11.12.2006, s. 1.
   
      (2)  Druhá smernica Rady 67/228/EHS z 11. apríla 1967 o zosúladení právnych predpisov členských štátov v oblasti daní z obratu, štruktúry a postupov na uplatňovanie spoločného systému dane z pridanej hodnoty (Ú. v. ES 71, 14.4.1967, s. 1303/67).
   
      (3)  Vykonávacie rozhodnutie Rady 2013/677/EÚ z 15. novembra 2013, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 33).
   
      (4)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).